# Heidelberg

Heidelberg és una ciutat d'Alemanya situada a la vall del Neckar, al nord-oest del land (estat federat) de Baden-Württemberg. És la cinquena ciutat més gran del land (darrere Stuttgart, Mannheim, Karlsruhe i Friburg de Brisgòvia).
És coneguda principalment pel barri antic (Altstadt), pel seu castell i per la seva universitat (Ruprecht-Karls Universität Heidelberg), la més antiga d'Alemanya, fundada el 1386 per Ruprecht I, i refundada el 1803 pel duc Karl-Friedrich de Baden. Fou també un dels focus de la reforma protestant i acollí a Martí Luter el 1518. A Heidelberg també s'hi troba l'Observatori de Heidelberg-Königstuhl.
És una «ciutat independent» (kreisfreie Stadt) i al mateix temps centre del «districte Rhein-Neckar» (en alemany Rhein-Neckar-Kreis). La regió densament poblada on està situada Heidelberg es diu Rhein-Neckar-Dreieck.

## Geografia

La ciutat està situada, parcialment, al final de vall estreta del riu Neckar, que divideix la ciutat en dues meitats i transcorre d'est a oest per anar a desembocar al Rin uns 22 km més endavant, passada la ciutat veïna de Mannheim.
Al final d'aquesta vall hi ha els turons que envolten el barri antic: el Königstuhl (568 m), el més alt, i el Gaisberg (375 m).

### Barris

Heidelberg té 15 barris i 47 districtes municipals. Alguns eren antics pobles veïns que, fins a l'any 1975, va anar absorbint la ciutat.

#### El barri antic

També anomenat Altstadt (ciutat vella). És el nucli històric de la ciutat i és on es troben la major part de les zones d'interès turístic. Està situat a la banda sud del Neckar, en l'estreta franja plana que hi ha entre la llera del riu i el turó del Königstuhl.
En aquest barri hi ha el castell de Heidelberg (Heidelberger Schloß), el pont vell (Alte Brücke), les esglésies com la Heiliggeistkirche i la Jesuitenkirche, l'antiga presó dels estudiants (Studentenkarzer) o les places com ara la Karlsplatz, el Kornmarkt, la Martkplatz o la Universitätsplatz.
Al llarg de tot el barri antic, durant les quatre setmanes d'advent, s'hi instal·la el mercat de Nadal (Wehinachtsmarkt).
A l'extrem oest de l'Altstadt hi ha la plaça Bismarckplatz, que és el punt central del transport públic local i marca el final del barri.

#### El centre

Els barris al voltant de l'Altstadt i que poden considerar-se el centre de la ciutat són Bergheim, directament a l'oest del barri antic; Weststadt, al sud de Bergheim; i, parcialment, Südstadt, al sud de Weststadt, tot i que aquest últim barri pertany, administrativament, a la zona sud de la ciutat.
Bergheim i Südstadt no són zones especialment atractives des d'un punt de vista arquitectònic. D'una banda, Bergheim és una zona activa i comercial de la ciutat, amb facultats de la universitat, la biblioteca i molts altres negocis i serveis. Südstadt és una zona residencial situada al costat del cementiri Bergfriedhof, on s'hi pot veure la tomba de l'antic president de la república de Weimar i un dels pares del partit socialista SPD, Friedrich Ebert. En aquest barri també s'hi poden veure algunes restes de l'antiga base militar els Estats Units. S'han anat reformant i derruint molts dels edificis que formaven la base per trobar-hi nous usos o per ampliar el parc d'habitatges de la ciutat, que és molt escàs i hi ha molta demanda.
El barri Weststadt és una zona amb un atractiu arquitectònic més alt. És un barri d'origen burgès construït, en bona part, durant la segona meitat del segle xix.

#### Nord

Al nord del Neckar hi ha, immediatament en creuar un dels ponts, el barri de Neuenheim. A aquest barri pertany també la zona universitària de Neuenheimer Feld, on hi ha moltes de les facultats de ciències. Més al nord i ja com a límit septentrional de la ciutat, hi ha Handschuhsheim, incorporat a Heidelberg a principis del segle xx.

#### Oest

A l'oest de la ciutat hi ha tres barris. D'una banda, el barri de nova construcció anomenat Bahnstadt (per estar situada a l'altra banda de l'estació principal (Hauptbahnhof). És un barri en creixement, molt modern i amb moltes construccions de tipus passiu. Més al sud hi ha el barri de Kirchheim. Anteriorment era un poble amb una entitat administrativa pròpia. Uns altres barris a la zona oest de la ciutat són Pfaffengrund i Wieblingen.

#### Est

A l'est de l'Altstad i sense estar enganxats al nucli urbà hi trobem dos barris: al nord del riu, Ziegelhausen, i, al sud, Schlierbach.

#### Sud

A la zona sud hi ha l'antic poble i actual barri de Rohrbach. Encara més al sud i construïts a mitja llera d'un dels turons que envolten la ciutat, hi trobem els barris obrers de Boxberg i Emmertsgrund.

## Fills il·lustres

* Bianca Bianchi (1858-[...?]) cantant d'òpera.
* Hermann Meinhard Poppen (1885-1956) compositor musical.
* Theodor W. Hänsch (1941) físic, Premi Nobel de Física de 2005
* Ernst August Friedrich Ruska (1906-1988) físic, Premi Nobel de Física de 1986
* Wolfgang Ketterle (1957 -) físic, Premi Nobel de Física de l'any 2001

## Galeria d'imatges

* Untere Straße (carrer de baix), carrer típic de la Ciutat Vella
* Porta del pont vell
* Església catòlica dels Jesuïtes
* El Mico del pont, prop de la porta del pont vell
* Porta del pont vell

## Vegeu també

* Museu Palatí de Heidelberg

## Enllaços externs

* Bertha Benz Memorial Route (anglès)

## Referències

* ↑ «Heidelberger Forschungsstelle Namenkunde» (en alemany). [Consulta: 1r maig 2021].
* ↑ «Studierende & Wissenschaftlicher Nachwuchs – Universität Heidelberg». [Consulta: 1r maig 2021].